*Dövlət Radiotezliklər İdarəsinin*

*01 noyabr 2021-ci il tarixli 158 nömrəli*

*əmri ilə təsdiq edilmişdir*

**Radiostansiya (RS) üzrə Anketlərin doldurulmasına dair**

**T Ə L İ M A T**

1. **Ümumi müddəalar**

Azərbaycan Respublikası Nazirlər Kabinetinin 2007-ci il 1 fevral tarixli 22 nömrəli qərarı ilə təsdiq edilmiş “Radiotezliklərin ayrılması, qeydiyyatı, istifadəsi və ödənişlərin təyin olunması Qaydaları”nın 2.24-cü bəndinə əsasən Dövlət Radiotezliklər İdarəsi (bundan sonra – DRİ) tərəfindən istifadəçiyə yaradılacaq şəbəkənin təyinatına uyğun verilmiş anketlər doldurularaq geri qaytarılır, 2.25-ci bəndinə görə isə təqdim olunmuş anket materiallarına əsasən hər bir radiorabitə vasitəsi üçün ödəniş aparıldıqdan sonra, həmin radiorabitə vasitələri DRİ-də qeydiyyata alınır və onların istifadəsinə icazə vərəqələri verilir.

Radiorabitə vasitəsi üzrə anket formaları DRİ-nin rəsmi saytından (https://dri.az/page/6 ünvanı) yüklənilir.

Anket forması doldurularkən bu Təlimatın tələbləri gözlənilməlidir. Anket doldurulduqdan və təsdiq edildikdən sonra DRİ-yə kağız daşıyıcıda və ya elektron formada (scan şəkildə dri.az saytı üzərindən) təqdim olunur.

Eyni zamanda e-gov.az saytı üzərindən (Radiorabitə vasitələrinin qeydiyyatı üçün müraciətin və sənədlərin qəbulu bölməsi) anket sənədləri təqdim edilə bilər. İnzibati reqlamentə uyğun olaraq sorğu və ona əlavə edilən sənədlər DRİ-də araşdırılır, aradan qaldırılması mümkün olan və imtina üçün əsas olmayan çatışmazlıqlar aşkar edildikdə bu barədə ərizəçiyə 5 gündən gec olmayaraq yazılı məlumat verilir. Onlar aradan qaldırıldıqdan və təkrar sorğu ilə müraciət edildikdən sonra onlara 15 gün müddətində baxılır və müvafiq qərar qəbul edilir.

1. **Anket formasında istifadə edilən əsas anlayışlar**

**Radiostansiya -** səs və məlumatların ötürülməsini və qəbul edilməsini təmin edən qurğudur. Repitor, stasionar, mobil və ya əldə daşınan formada olur.

**Çıxış gücü** - Avadanlığın efirə maksimum yaydığı siqnalın səviyyəsi (Vt).

**Repitor -** Radiosiqnalların gücləndiricisi (təkrarlayıcısı)

**Stasionar -** Bir yerdə quraşdırılmış daşınmayan qurğu

1. **Anket formasının doldurulmasına dair izahlar**

1-ci sətrdə **(“Məxsus olduğu hüquqi və fiziki şəxsin adı”**) dövlət qeydiyyatından keçmiş hüquqi şəxsin və ya VÖEN sahibi olan fiziki şəxsin qeydiyyata alındığı tam adı yazılır.

2-ci sətrdə **(“Ünvanı, telefonu, faksı, e-maili”**) hüquqi və ya fiziki şəxsin faktiki ünvanı, telefon (şəhər, mobil), faks nömrəsi, elektron poçt ünvanı qeyd olunur. Mobil nömrə kimi əlaqələndirici olaraq ayrılmış şəxsin mobil telefon nömrəsi. Elektron poçt ünvanı kimi təşkilatın rəsmi e-mail ünvanı, bu olmadıqda isə əlaqləndirici şəxsin korporativ və şəxsi e-mail ünvanı qeyd edilir. Fiziki şəxslər üzrə isə mobil nömrə və elektron poçt ünvanı kimi fiziki şəxsə məxsus olan nömrə və e-poçt ünvanı qeyd edilir.

3-cü sətrdə **(“Şəbəkədə istismara verilən radiostansiyaların sayı”)** radiorabitə şəbəkəsində istismara verilən radiostansiyaların güc meyarına uyğun sayları qeyd olunur.

4-cü sətrdə **(“Çıxış gücü”)** radiorabitə şəbəkəsində istismara verilən radiostansiyaların çıxış gücünə uyğun sayları qeyd olunur. Bu sətr üzrə cəmi say, 3-cü sətr üzrə cəmi saylara bərabər olmalıdır.

5-ci sətrdə **(“Mərkəzi radiostansiyanın ünvanı”)**- daim bir yerdə quraşdırılmış daşınmayan, radiosiqnalların ötürülməsini və qəbul edilməsini təmin edən qurğunun (repitor və ya stasionar) faktiki quraşdırıldığı ünvan qeyd edilir.

6-cı sətrdə **(“Tezliyi (MHs)”)** hüquqi və ya fiziki şəxsə Radiotezliklər üzrə Dövlət Komissiyası tərəfindən icazə verilmiş və DRİ tərəfindən təyin edilmiş radiostansiyalara köklənmiş radiotezlik(lər) kanalı qeyd edilir.

7-ci sətrdə **(“Tezlik zolağının eni (kHs)”)** ayrılmış və ya təyin edilmiş tezlik kanalının eni qeyd edilir.

**“Quraşdırma məntəqəsi”** sütununda Anket formasının 3-cü sətrində qeyd olunan hər bir radiostansiyanının quraşdırılma (istifadə olunan) yeri qeyd olunur.

**“Markası, zavod seriya nömrəsi”** sütununda “Quraşdılma məntəqəsi” üzrə sətrlərdə qeyd olunan hər bir radiostansiyanının markası, modeli, zavod seriya nömrəsi ayrı-ayrı sətrlərdə qeyd edilir.

**“Çağırış siqnalı”** sütununda radiorabitə şəbəkəsində istifadə olunan hər bir radiostansiyaya hüquqi və ya fiziki şəxs tərəfindən təyin edilmiş cağırış (fərqləndirmə) siqnalı qeyd edilir.